In Dr Root IT isch e huffe loos. De Martin hetts do letschti guet illustriert. Es isch wiene Flugzüg wo scho am fliege isch, obwohls no gar nonig fertig gstellt worde isch. So gsets mit dene Workshops uss wo mir do am laufe händ. Dämentsprächend muessis irgendwie bewärkstellige, chliini witterbildige und neui Ideä in laufende Betriib  z'implementiere. Das verlauft ganz verschiide guet. Alles wo mit meh arbet verbunde isch harzt extrem. Do muessi si pushe und kontrolliere. Und vor allem bruchi am Choeun als Gschäftsleiter si volli unterstützig.  Ych ha jetzt mit ere Wüchendliche Schuelig aagfange. Jede Mäntig Morge machi mit ihne e Schuelig über Kommunikation, Dokumentation, Informationsbeschaffig, Marketing, etc. Will das isch genau das wo ihne fählt. Si schaffe sehr untransparänt. Si gönd zum chund und mache und gänd em Chund  d'Rächnig und är weiss oft gar nid für waser genau zahlt. Oder si wüsse nid richtig wie uffd aalige vo de Chunde iigoot. Froge stelle isch öppis wone Khmer in dr Schuel nid lehrt. Bi uns ischs e sälbstverständlichkeit. Au de Fakt, dass e Chund öpper ganz schwiirigs cha sy, und dass do eifach Geduld aagseit isch miend si lehre.  In Kambodscha isch d'Arbet extrem günstig. Sprich de Service chostet fascht nütt. S'Gäld losst sich mehr mit Verkauf verdiene. Und do bini si jetzt e chli am sensibilisiere. Denn mit  em Verkauf vo Hardware chönne so präventiv Problem vermiide, chönne Problem löse und chönne e Chund uff e eifachi Art zfriide stelle. Vor allem do in Kambodscha wo d'Hardware uff emne durchschnittlich rächt niedrigere Stand isch wie in dr Schwiz. Do losst sich vill mache, wenn me z.B. Memory uffstockt, e Grafikkarte ersetzt oder e zweiti Harddisk iibaut. Ich hoff do chani e chline Erfolg erziele.  Zuedäm hani e ganz e Basic Workflow system iigfüert wo si für jede Iisatz miend uffschribe, wär de chund  gsi isch, wenn dass es gsi isch, was s'problem gsi isch und was d'Lösig gsi isch. S'Zyyl schlussändlich isch, dass si e History vo jedem Chund händ, so wiene Arzt e Dossier vo jedem Patiänt hett. De Chouen unterstützt mi voll mit dere Idee, aber trotzdäm laufts harzig, wills mit emne Huffe Arbet verbunde isch.